***L 26. Фразеологи.***

*Уншагты. Илгажа хэблэгдэһэн үгэнүүд ямар үгэнүүд болоноб? Ямар шэнжэнүүдтэйб? Ямар удхатайб? Бодомжологты.*

1.Бадма **нюдэ сабшаха зуура** худагһаа уһа асаржархиба. 2. Үхибүүд хартаабхын поли дээрэ **унаһан малгайгаа абангүй** хүдэлбэд. 3. Минии үбгэн аба **халуун шулуу долёоһон** хүн. 4. Дулма Сэсэг хоёр **халбагаа хахараа.**

Дээрэ илгагдаһан **нюдэ сабшаха зуура**, **унаһан малгайгаа абангүй**, **халуун шулуу долёоһон**, **халбагаа хахараа** гэһэн үгэнүүд нэгэ ойлгосо тэмдэглэһэн тогтомол холбоо үгэнүүд болоно. Тэдэ **фразеологизмууд** гэжэ нэрэтэй. Тогтомол холбуулал соохи үгэнүүдэй һуурииень һэлгүүлжэ болохогүй.

Нэгэ ойлгосо тэмдэглэһэн тогтомол холбоо үгэнүүдые үзэдэг эрдэмые **фразеологи** гэдэг.

Оньһон үгэнүүд арадай аман хэлэлгын тогтомол холбоо үгэнүүд болодог.

 ***Буряад хэлэнэй толинууд.***

 Лексикэ тухай ойлгосотой танилсажа байхадаа, толинууд тухай мэдэхэ болоһон байнат (104-дэхи нюур). Мүнѳѳ тэрэ мэдэсэеэ гүнзэгырүүлхэбди.

Эрдэмтэд үгэнүүдэй удхые ном соо тайлбарилдаг. Тэрэ номые **толи** гэдэг. Тайлбари толи үгэнүүдэй удхые тодоруулһан байдаг.

Үгтэһэн үгэнүүдые уншаад, ямар тобшолол хэхэ байнабта?

**аза** юум. н. зол, талаан, жаргал (счастье, удача)

**бууса** юум. н. амяараа түхеэрэгдэһэн байра байдал (стойбище, стоянка)

**лимбэ** юум. н. буряад арадай хүгжэмэй хэрэгсэл (флейта)

**нангин** тэмд. н. эгээ хүндэтэй, шухала (священный, сокровенный)

**хангай** юум. н. хүбшэ тайга газар (тайга)

**Хэлэнэйүгэнүүдые, тэдэнэй удхые тодорхойлон элирүүлжэ, тэдэниие бүридхэн суглуулжа тусхай толинууд болголго *лексикографиин* гол зүйлынь болодог.**

**Лексикографи** гэжэ үгэ «толи», «бэшэнэб» гэһэн удхатай грек үгэнүүдһээ гараһан байдаг.

***S 1****. 1. Толи хэрэглэжэ, тус үгэнүүдэй удха тайлбарилагты.*

 Болор, гуулин, домбо, жэнхэни, забьяа, итаг, элинсэг, мѳѳгэ, тужа, хайлгана, шүдэр, яарса.

***S 2.*** *Уншагты. Фразеологизмуудай удхыень тайлбарилагты.*

Шулуун зүрхэтэй, хүнэгѳѳр адхаһан шэнги, сарбуу шүүрэхэ, хэбтэһэн хони бодхоохогүй, амандаа уһа балгаха, хэлэ амаа бүлюудэхэ, олон табые хэлэхэ.